b"\n_START_ARTICLE_\nArzach\n_START_SECTION_\nUna forma in\xc3\xa8dita de narraci\xc3\xb3\n_START_PARAGRAPH_\nLa publicaci\xc3\xb3 d'Arzach va representar una revoluci\xc3\xb3 pel c\xc3\xb2mic de l'\xc3\xa8poca. Va tenir un gran impacte en la ind\xc3\xbastria del c\xc3\xb2mic i \xc3\xa9s una de les obres m\xc3\xa9s populars i conegudes de Moebius._NEWLINE_Una de les seves peculiaritats resideix en la seva abs\xc3\xa8ncia absoluta de di\xc3\xa0legs. Els dos personatges principals, Arzach i el seu Pt\xc3\xa9ro\xc3\xafde (una esp\xc3\xa8cie de pterod\xc3\xa0ctil mec\xc3\xa0nic i org\xc3\xa0nic a la vegada, de color blanc), segueixen les seves aventures sense articular ni un sol mot en tota la hist\xc3\xb2ria._NEWLINE_En total, Arzach consta de 5 cap\xc3\xadtols aut\xc3\xb2noms de diverses p\xc3\xa0gines cadascun. El m\xc3\xb3n fictici en el qual transcorren les hist\xc3\xb2ries i les seves surrealistes situacions s\xc3\xb3n com somnis o expressions del subconscient les quals no s\xc3\xb3n sempre intel\xc2\xb7ligibles ni del tot l\xc3\xb2giques. El lector es veu confrontat amb unes hist\xc3\xb2ries absentes de la convencional l\xc3\xadnia argumental, la qual no \xc3\xa9s lineal ni expl\xc3\xadcita a Arzach._NEWLINE_Moebius juga fins i tot amb l'ortografia del personatge i usa indistintament Arzach, Harzak, Harzack o Harzach, sense saber a qui fa exactament refer\xc3\xa8ncia o quina \xc3\xa9s la difer\xc3\xa8ncia.\n_START_SECTION_\nEl retorn d'Arzach\n_START_PARAGRAPH_\nEl 2009, Moebius va ampliar l'univers i el concepte d'Arzach amb la publicaci\xc3\xb3 de Arzak l'Arpenteur, que va prendre les formes d'una space opera. Arzak \xc3\xa9s un guerriller a la recerca de l'Anomalia que amena\xc3\xa7a l'equilibri i la pau dels habitants de Tassili, un planeta dominat per paisatges desolats i est\xc3\xa8rils. Com a gran novetat, la hist\xc3\xb2ria est\xc3\xa0 dotada de textos incorporats en els cl\xc3\xa0ssics globus de c\xc3\xb2mic._NEWLINE_L'arpenteur fou concebut com el primer \xc3\xa0lbum d'una trilogia. No obstant, la s\xc3\xa8rie va quedar incompleta degut a la sobtada mort de l'autor el mar\xc3\xa7 de 2012."